google/wiki40b huggingface dataset:
Den Norske Advokatforening

Virksomhet

Foreningen har stor aktivitet som er rettet både innad overfor medlemmene og utad overfor en rekke andre personer, organisasjoner, institusjoner og offentlige myndigheter. Foreningen gir en del service til medlemmene, men stiller også krav til medlemmene om bl.a. faglig standard, god yrkesetikk («god advokatskikk») og årlig etterutdanning. Foreningens samfunnsengasjement viser seg bl.a. i rettspolitikk og i arbeid med rettssikkerhet og gode rettsstatlige prinsipper. Den har samarbeid med internasjonale organisasjoner, rettshjelpsprosjekter og utenlandske advokatforeninger.  
Advokatforeningen har en nettjeneste, Advokatenhjelperdeg.no, som gir informasjon om den enkelte advokats registrerte kontaktinformasjon og spesialkompetanse. Nettjenesten har også informasjon om forholdet mellom advokat og dennes oppdragsgiver (klient), om forberedelse til første møte med advokat, om juridiske forhold som er viktige i hverdagen, og om hvordan man kan «måle sin juridiske risiko». 
Foreningen utgir Norsk Retstidende, Rettens Gang og Advokatbladet.

Medlemmer

Advokatforeningen har omkring 8000 medlemmer, hvorav ca. 1400 er advokatfullmektiger og ca. 350 er passive medlemmer.  Jens Johan Hjort ble i 2016 valgt til leder i foreningen. Generalsekretær er Merete Smith. 
Advokatforeningen har en egen klageordning på advokater. Klage til foreningens «disiplinærutvalg» kan være på at en advokat har opptrådt i strid med foreningens «Regler for god advokatskikk». Klage kan også være på at en advokat krever for høy betaling (salær).
Derry City FC

Historie

Derry City ble stiftet i 1928. Klubben spilte i mange år i den nordirske ligaen, og ble nordirske cupmestre i 1948, 1954 og 1964, og ligamestre i 1965. De forlot imidlertid den nordirske ligaen høsten 1972. Derry Citys bane Brandywell lå i et sterkt nasjonalistisk område i Londonderry, og området hadde noe av den verste volden under konflikten i Nord-Irland på begynnelsen av 1970-tallet. På grunn av dette bestemte Nord-Irlands fotballforbund i 1971 at sikkerheten til lag med unionist-tilhengere var for dårlig, og at banen til Derry City ikke kunne brukes til førstelagsfotball. Derry City spilte i Coleraine til oktober 1972, men publikum uteble, og da klubben ikke fikk tillatelse til å flytte hjem igjen til Brandywell, trakk klubben seg til slutt fra ligaen.
Klubben fortsatte på lavere nivå og søkte flere ganger om å bli gjenopptatt i den nordirske ligaen, med Brandywell som hjemmebane. Klubben fikk avslag hver gang, og snudde seg til slutt mot ligaen i republikken Irland, der de i 1985 ble opptatt som medlem i den nyopprettede 1. divisjon (nivå 2). Derry City rykket opp i øverste divisjon etter to sesonger, og har holdt seg i toppdivisjonen siden. I 1989 vant de både ligamesterskapet, cupen og ligacupen i Irland. De ble ligamestre igjen i 1997, og vant den irske cupen igjen i 1995 og 2002. I 2005 ble de nummer 2 i ligaen. Samme år vant de også den irske ligacupen for 6. gang.
Seieren i ligacupen ga Derry City plass i den nyopprettede Setanta Cup i 2006. Setanta Cup er en turnering for lag fra både republikken Irland og Nord-Irland. Med deltakelsen i 2006 spilte Derry City offisielle kamper mot andre nordirske lag for første gang siden 1972.
Andreplassen i ligaen i 2005 kvalifiserte klubben for UEFA-cupen i 2006. I første kvalifiserende runde i UEFA-cupen slo de ut IFK Göteborg med 2–0 sammenlagt.
Låt almarna leva

Låt almarna leva er et svensk livealbum der sangerne Cornelis Vreeswijk, Bernt Staf, Fred Åkerström og Tage Lidén medvirker. Albumet kom i 1971, samme år som striden om almene i Stockholm.
Unfinished Business (film)

Handling

En hardtarbeidende småfirmaeier og hans to medarbeidere reiser til Europa for å gjennomføre den viktigste avtalen i deres karriere. Men det som begynte som en vanlig forretningsreise avsporer fullstendig på alle tenkelige - og utenkelige - måter.
Pavel Řehák

Karriere

Pavel Řehák startet sin profesjonelle karriere i Slavia Praha i 1984. Han har også spilt for JEF United Ichihara, Consadole Sapporo, FK Drnovice og Yokohama FC.
Carlo Urbani

Liv og virke

Etter artium og medisinske studier mottok han doktortittel fra Universitetet i Ancona. Han var i denne tiden engasjert sammen med andre medisinere i hjelpeoppdrag i vanskelig tilgjengelige områder i det sentrale Afrika, som frivillig for diverse katolske organisasjoner.
Han ble så engasjert i den italienske avdelingen av Leger uten grenser , og var i en periode avdelingens president. Han var blant dem som på vegne av organisasjonen mottok Nobels fredspris i Oslo i 1999.
Urbani arbeidet for WHO i Sørøstasia og virket for det meste i Hanoi (Vietnam). Han var i september 2002 sannsynligvis den aller første som oppdaget og klassifiserte luftveissykdommen SARS. For å stanse spredningen fikk han de vietnamesiske myndigheter til å innføre karantene rundt Hôpital Français De Hanoï (Det franske hospital i Hanoi), der den første SARS-pasienten var blitt innlagt og ble behandlet av ham, og der en rekke andre, blant dem helsepersonell, begynte å få samme sykdomssymptomer. Urbani fikk selv sykdommen, og døde den 29. mars 2003 som følge av infeksjonen.
Bosniere i Norge

Bosniere i Norge utgjør en gruppe på ca. 17 000 innbyggere som stammer fra Bosnia-Hercegovina (2014). Dette gjør bosnierne til den åttende største gruppen innvandrere i Norge. De fleste kom i løpet av Bosnia-krigen fra 1992 til 1995, og mange kom som familier. 
Alderssammensetningen i innvandrergruppen ligner i stor grad på alderssammensetningen i hele befolkningen i Norge. Familiestrukturen er stabil, 66% av de voksne bor sammen som par, noe som er høyere enn i befolkningen forøvrig. Ekteskap blant bosniere inngås i stor grad med andre norsk-bosniere, flere andre innvandrergrupper finner sin ektefelle utenfor Norge. Bosniske kvinner får omtrent like mange barn (2,0) som gjennomsnittet i Norge. 
Bosnierne bor over hele Norge, og bare 13% bor i Oslo. Ingen bydel i Oslo har påfallende større tetthet av bosniere. De kommunene med relativt flest bosniere er Ørskog, Lyngdal, Sarpsborg og Tolga. Bosniere er godt integrert, med høy deltagelse i utdanning, høy sysselsetting og liten andel sysselsatte i «typiske innvandrernæringer».
Ettersom Bosnia-Hercegovina ikke ble en selvstendig stat før i 1992, er det ikke like enkelt å telle hvorvidt det kom flyktninger fra det samme området før 1992. Det var imidlertid en jevn strøm av gjestearbeidere fra daværende Jugoslavia gjennm 60- og 70-tallet. I 1976 var det 1735 innvandrere fra Jugoslavia i Norge, noe som gjorde gruppen til den nest største ikkevestlige innvandrergruppen, bak pakistanere, men foran tyrkere. Pr 2006 utgjorde innvandrere fra hele det tidligere Jugoslavia 33 750 personer, noe som gjør det til den største innvandrergruppen, sett under ett. De fleste kommer nå som arbeidsinnvandrere.
Archandra

Utseende

Små til middelsstore, avlange og litt flate, svært blanke, brune trebukker med korte antenner. Hannens kjever er noe forstørrede. Slekten utmerker seg ved at oversiden er skinnende blank, meget fint og spredt punktert.

Utbredelse

Arten er utbredt i Iran og Turkmenistan.
Ilselil Larsen

Bakgrunn

Ilselil Larsen var datter av operasanger Alexander Larsen og skuespiller Ilse Henriksen. Bare fem år gammel debuterte hun som skuespiller på Aarhus Teater, i stykket Tre små piger, som også hennes mor spilte i.

Sanger

Som sanger har hun spilt inn en rekke grammofonplater.

Filmskuespiller

Hun debuterte på film i hovedrollen i Barnet, som hadde premiere i 1940. Manuskriptet var egentlig skrevet med en gutt i hovedrollen, men etter at Ilselil Larsen hadde prøvespilt ble rollen skrevet om.
På 1940-tallet var hun en av dansk films største barnestjerner, men som voksen skuespiller ble hun sjelden å se på filmlerretet. Hun spilte inn sin siste film i 1958, og bestemte seg fra den ene dagen til den andre for å slutte som skuespiller. Hun var da 25 år gammel, og skaffet seg en stilling som resepsjonist på Tre Falke Hotel.
I 1953 hadde hun en av hovedrollene i den norske filmen Cirkus Fandango, som var skrevet og regissert av Arne Skouen.

Scenekunstner

Hun var stod ofte på danske scener frem til hun flyttet til Sverige med sin svenske ektemann Göran Norlander. Som scenekunstner har hun opptrådt både på Aarhus Teater og Nørrebros Teater. Hun hadde også roller på Apollo Teatret, Andels-Teatret, Arte, Dansk Skolescene, Landsskolescenen og Dansk Folkescene. Også Radioteatret benyttet henne ofte i sine hørespill.
I de senere år har hun vært bosatt i Senlis i Frankrike.
Pseudothonalmus

Utseende

Middelsstore, avlange, røde trebukker, dekkvingenes spiss kan være svart. Antennene er tynne og litt lengre enn kroppen. Hodet er forholdsvis lite. Pronotum er avrundet, bredere enn langt. Dekkvingene er jevnbrede, i spissen rundede med en ganske liten tann på siden. Beina er middels lange, lårene litt fortykkede.

Utbredelse

Artene er kjent fra Cuba, Puerto Rico og Jamaica.
La Casella oljekraftverk

La Casella oljekraftverk (italiensk: Centrale Termoelletrica di La Casella) er et varmekraftverk i Italia. Det har enhetsnummer 307-A-387, og en installert produksjonskapasitet på 1200 MW. Anlegget ble utbygd omkring 1970–1972. Brenselstypen er tungolje og fyringsolje.
De totale CO2-utslippene i 2008 var ca. 2 783 132 tonn, mens samme års kvote var på 2,24 mill tonn.
IBM System/360 modell 44

IBM System/360 modell 44 var en spesialisert modell av IBMs System/360-familie av stormaskiner. Modellen hadde en datamaskinarkitektur som var spesielt laget for vitenskapelig databehandling, sanntids databehandling, prosesskontroll og datamaskinbasert numerisk styring.
Modell 44 ble annonsert den 16. august 1965, og ble trukket tilbake fra markedet den 24. september 1973.
Asiamesterskapet i fotball for kvinner 1989

Asiamesterskapet i fotball for kvinner 1989 ble arrangert i Hongkong. Det var det sjuende arrangementet av Asiamesterskapet i fotball for kvinner. Taiwan kom tilbake til AFC, og var med på dette mesterskapet som ferske Oseaneamestre. I tillegg debuterte Nord-Korea.
Kina vant finalen for andre gang, denne gangen mot Taiwan. Rent fotballhistorisk markerte dette avslutningen på Thailands tid som topplag, og også Taiwans nedgang. Kina og Nord-Korea ble de nye topplagene.
Mammuttre

Utbredelse og økologi

Det er viltvoksende i vestskråningene av Sierra Nevada i California. Det vokser gjerne i 1500-2100 meters høyde, med habitater som har en samlet utstrekning på 144,16 km². Treet kan bli 3800 år gammelt. Som prydtre plantes mammuttreet av og til i Norge. I Polen skal et individ ha overlevd en temperatur på -37 °C.
Treet har vanskelig for å spre seg, fordi nye spirer bare vokser i solfull, mineralholdig jord hvor det er få konkurrenter. Skogbrann kan være bra for arten, siden brann ofte fjerner konkurrerende bartrær og begrenser skadelige stokkmaur.
Allerede i 1834 ble de første frøene tatt med  til Storbritannia, hvor det er flere parkbestander. Ni år senere ble en større forsendelse med frø spredt over hele Europa. Det er et eksemplar i Botanisk hage i Oslo. Parkindivider finnes også i blant annet USA, Canada, Australia, Italia, Danmark, Polen, Nederland, Belgia, New Zealand og Australia.
Dong Zhuo

Bakgrunn

Dong Zhuo slo i sine unge år ned Qiang-opprøret i Bingzhou (并州). For dette ble han belønnet med 9000 ruller fineste silke, som han så delte med sine understilte.
Etterhvert steg han i gradene i den keiserlige hær. I 184 ble han beseiret av gule turban-opprørere, og ble degradert. Men da Han Sui i Liangzhou (凉州) trengte ham, ble han utnevnt til general og gitt i oppdrag å slå ned opprøret. I det avgjørende slaget stod han overfor Han Sui (som hadde sluttet seg til qiang'ene), som var ham tallmessig overlegen, men med krigslist klarte Dong Zhuos å narre Han Sui: Etter at Dong hadde avskåret Zhuo hans retrettvei, lot Dong sine menn demme opp en elv i nærheten. Etter at hans hær hadde krysset den tørrlagte elven, åpnet de demningene og kom seg unna.
Dong Zhuo ble deretter utnevnt til frontgeneral og til guvernør i provinsen Bingzhou, men ettersom han ikke ville forlate sine lojale soldater i Liangzhuo, takket han nei til begge stillingene.

Makthaver

Han tok kontroll over Luoyang i 189 etter at hovedstaden endte i kaos etter keiser Ling sin død og et blodig sammenstøt mellom evnukkene og hoffembetsmennene. Dong Zhuo kvittet seg med den rettmessige arvingen til tronen og innsatte isteden den mye yngre broren, keiser Xian. 
Men Dong Zhuos tyranniske levemåte fikk mangen til å hate ham, og det ble til slutt opprettet en allianse med de forskjellige krigsherrene i landet i et forsøk på å fjerne Dong Zhuo fra makten. Dong Zhuo ble til slutt tvunget til å gå i eksil i Chang'an. En tid senere ble Dong Zhuo myrdet av sin adoptivsønn, Lu Bu, som var en sammensvergelse som innenriksminister Wang Yun stod bak.

Dynasty Warriors

Dong Zhuo er også en spillbar figur i Dynasty Warriors-serien av Koei, hvor hans valgte våpen ser ut til å være en krysning av en sag og en kinesisk dao.

Total War: Three kingdoms

Dong Zhou er også en spillbar figur i Total War: Three Kingdoms, hvor hans valgte våpen er en kinesisk dao
Golofa costaricensis

Utseende

En stor (gjerne 50–60 millimeter), gulbrun hornbille. Hannen har et langt, tynt horn på hodet og et kraftig horn på pronotum, dette er skjeformet utvidet og rundet i spissen. Dette er en av de forholdsvis store og langhornede Golofa-artene,

Levevis

Disse billene er stort sett nattaktive, og i alle fall noen av artene kommer til lys. De har også blitt observert om dagen, spisende på bambus. Forøvrig vet man ganske lite om biologien til denne slekten, til tross for at slekten er vidt utbredt og artene ganske oppsiktsvekkende. De voksne billene kommer gjerne til lys.

Utbredelse

Arten er kjent fra Costa Rica.
Reykjavik kunstmuseum

Reykjavik kunstmuseum er lokalisert på tre steder i Reykjavík: I Havnehuset (Hafnarhús) nær den gamle havnen, i Kjarvalsstaðir ved Klambratún og i Ásmundarsafn som ligger i Laugardalur.
Reykjavik kunstmuseum er i besittelse av den største bildekunstsamlingen på Island og har den største utstillingsplassen i landet. På mer enn 3 000 kvadratmeter utstillingsflate arrangeres mellom 20 og 30 utstillinger hvert år, alt fra omfattende utstillinger av egne verk til installasjoner av samtidskunst av unge, internasjonale kunstnere.
Saqqaqkulturen

Historie og levninger

Saqqaqfolket spredde seg etterhvert videre sørover, rundt Kapp Farvel på sydspissen, og videre nordover på østkysten, helt opp til dagens Scoresbysund (Ittoqqortoormiit) ved Scoresbysundet.
I forhold til Independence 1 hadde Saqqaqfolket både flere våpentyper og en mer variert tilgang til mat. Faunaen er mer variert i sydlige deler av Grønland enn på nordkysten, der man levde på primært moskus, men på sommers tid hadde også disse tilgang til fugler, hare, rev, lemen, fisk og sel.
De utviket mange jaktvåpen som gjorde det mulig å jakte på avstand, som pil og bue, lanser og kasteharpuner. Dermed kunne de jakte på både reinsdyr, sel og hval. De utviklet også kajakker av skinn, til hval- og seljakten. Man har også funnet lamper for tran eller talg.
Den eldste kjente delen av en eskimodrakt som er funnet, er funnet i en gammel boplass i Qeqertasussuq ved Diskobukten. Her fant de en innerstrømpe til en kamik. Den er lagd av selskinn. På samme boplass har man også funnet knokler fra Saqqaq-mennesker, men bare 4 knokler og en hårdott. Knoklene stammer fra en mann og en kvinne.
Vinterboligen deres var hus av torv og telttak av skinn.
Man vet ikke nøyaktig hvorfor Saqqaq-folket døde ut. De forsvant fra boplassene sine, og døde ut ca. år 800 f.Kr Dette skjedde samtidig med at klimaet på Grønland ble kaldere, så det kan skyldes matmangel.
Etter at Saqqaq-folket hadde befolket store deler av Grønland i ca. 1.600 år kom nye folk og innvandret til Grønland; Independence II og Dorsetkulturen. Independence II holdt til på nordkysten, som Independence I, mens Dorset-folket bosatte seg langs hele kysten av det sørlige Grønland, fra dagens Thule, ned rundt sydspissen og opp til Scoresbysundet, på samme måte som Saqqaq-folket.
Hammerdal

Hammerdal er et tettsted i Strömsund kommune i Jämtlands län i landskapet Jämtland i Sverige. I 2010 hadde tettstedet 974 innbyggere. Hammerdal ligger ved E45 cirka 30 kilometer sør for Strömsund. Stedet var administrasjonssentrum for Hammerdal kommune fra 1944 til 1973, da den ble en del av Strömsund kommune. 
Stedet er kjent for treindustri og for et større sementstøperi. Hammerdal var lenge et kirkelig sentrum for nordre Jämtland og man kjenner til at det var kirke der på 1300-tallet. Nåværende kirke er fra 1782. Stedet var også et juridisk sentrum for nordre Jämtland gjennom Hammerdals tingslag, som grenset til Lappland i nord og til Nord-Trøndelag i vest. I 1928 hadde tinglaget 18007 innbyggere på et areal som var 9220 kvadratkilometer stort.
USA-mesterskapet i 100 km landeveisløp 2015

USA-mesterskapet i 100 km landeveisløp 2015 (2015 USATF 100km Road Championships) ble arrangert 11. april 2015, i Madison i Wisconsin i USA.
Betylobraconinae

Levevis

De er parasitoider. Forøvrig er biologien totalt ukjent.

Utbredelse

Gruppen ser ut til å være vidt utbredt i tropene (funnet nord til Florida) men er foreløpig ikke funnet i Afrika. Flest arter ser det ut til å være i Australia.
Halfdan Wilhelmsens allé (Tønsberg)

Bygninger

Nummer 1A er det tidligere Apoteket Hvalen fra 1926 i Hvalenkrysset. Nummer 1B er Meyers Farvehandel. Nummer 1 på Byfogdløkken er den tidligere Tønsberg Folkeskole bygget i 1914. På andre siden av gaten for nummer 1 ligger Stoltenbergparken, som tidligere var en kirkegård. Etter jernbaneovergangen ligger Tønsberg gamle kirkegård med Mariakapellet fra 1873. I gatens nummer 2 lå Middelskolen, en fire etasjes trebygning fra 1871. Denne het senere Tønsberg Handelsgymnas og Bjørn Farmann videregående skole. Den ble revet i 2007, og erstattet med et midlertidig brakkebygg.
I krysset med Stenmalveien ligger Sprutparken med en fontene med pingvinskulptur fra 1927 og en statue av Roald Amundsen fra 1933. På andre siden av gaten mot Kaptein Hoffs allé ligger Grinvollparken, den tidligere hagen til Even Grinvoll, innehaver av Tønsberg Farvehandel. Nummer 8 består av leiligheter bygget i 1985. Halfdan Wilhelmsens Allé 12 med åtte leiligheter ble oppført i 1901-1903. Arkitekt var Fredrik Pettersen og byggherren Ludvig Larsen. Bygningen mottok Bevaringsprisen 2013 fra Stiftelsen Gamle Tønsberg.
Halfdan Wilhelmsens allé 15, 17 og 19 er Sykehuset i Vestfold, med bygninger fra 1993, 1998 og 2005. Nummer 20 er sykehusets parkeringshus, bygget i 1990, utvidet i 1999 og 2013. Nummer 22 er Halfdan og Ragnhild Wilhelmsens Elevhjem (også Søsterhjemmet) fra 1926, tegnet av arkitekt Otto Scheen. Det er totalrenovert i 2014-2015 og omdøpt til Wilhelmsen House. Nummer 24 var annekset til Elevhjemmet, revet i 2013. Nederst i Sykehusbakken med adresse Håkon Vs gate 25 ligger sykehusets tekniske sentral fra 1991. Deretter går Halfdan Wilhelmsens allé under broen til Vestfoldbanen.
Halfdan Wilh. allé 23B er Heimdal Sekundærstasjon, bygget av Tønsberg Elektrisitetsverk i 1913. Den er utvidet i 1923, 1943, 1959 og 1986. Nummer 34B er Tønsberg nye kirkegård med det tidligere krematoriet fra 1937, tegnet av arkitekt Kristofer Lange. Nummer 25, 27, 29, 31 og 33 er firemannsboliger fra 1949. Nummer 36 er et énetasjes butikksenter med matbutikk.
Tôg

Tôg er et norsk rockeband fra Stavanger. Bandet ble dannet høsten 2009. Gruppa platedebuterte i 2011 med albumet Drøm på selskapet Brilliance Records.
Møller-Trøndelag kompetansesenter

Møller-Trøndelag kompetansesenter var en del av det statlige spesialpedagogiske systemet, Statped. Senteret ble i 2013 slått sammen med Tambartun til Statped midt.
Senterets fagområder var hørselvansker samt språk-, tale- og kommunikasjonsvansker og man ga tjenester til tunghørte og døve med ulike behov for tekniske hjelpemidler, høreapparat og cochleaimplantat. Tjenestene omfattet opplæring, rådgivning, utredning, kurs, informasjon, læremiddelutvikling og FoU-arbeid.

Geografisk nedslagsfelt

Møller kompetansesenter ga tjenester i forhold til alle kategorier av hørselvansker i Møre og Romsdal, Sør- og Nord-Trøndelag, og tjenester i forhold til tegnspråk og tegnspråklige brukere i Nordland, Troms og Finnmark. Senteret hadde et nasjonalt ansvar for utvikling av læremidler for tegnspråklige, mens tjenester innen språk-, tale- og kommunikasjonsvansker ble gitt i Nord- og Sør-Trøndelag.
Heinrich Hirtsiefer

Bakgrunn

Han kom fra en katolsk arbeiderfamilie, og etter folkeskole og framhaldsskole ble han utdannet som metallarbeider, Fra 1891 arbeidet han som dette for selskapet Krupp. Mellom 1895 og 1897 gjorde han militærtjeneste. 
Fra 1. august 1904 ble han distriktsleder for Christlicher Metallarbeiterverband for det rhinsk-westfaliske industriområde, og i 1920 var han hele forbundets sekretær.

Politikk

Fra århundreskiftet var han medlem av det katolske partiet Zentrum. Mellom 15. mars 1915 og april 1917 var han soldat i første verdenskrig.
Fra 1. januar 1907 til mai 1924 innehadde han mandat som Stadtverordneter i hjembyen Essen. Han var også representant i den prøyssiske landdagen fra 1921 til 1933. Han var også prøyssisk velferdsminister i denne tiden, helt frem til 25. mars 1933. I valgperioden fra 5. april 1925 til 20. april 1932 var stedfortreder for ministerpresidenten. 
Den 7. juni 1932 fikk Hirtsiefer ansvaret for å overta ledelsen av embedsførselen etter den preussiske ministerpresident Otto Braun, som måtte fratre av helsegrunner. Ved rikskansler Franz von Papens såkalte Preussenschlag ble han fjernet fra sitt embede. Offisielt fratrådte han imidlertid først i mars 1933.

Under nasjonalsosialismen

Den 11. september 1933 ble han arrestert av SA og SS i Essen. Kort etter ble han løslatt, med forbud om noensinne igjen å betre sin hjemby Essen. Så ble han atter arrestert i Essen. Gan fikk et skilt om halsen med teksten «Ich bin der Hungerleider Hirtsiefer» og ble ført rundt i byen til pott og spe og deretter satt i varetekt. Da ble han satt i konsentrasjonsleiren Kemna i Wuppertal-Beyenburg, og senere i konsentrasjonsleiren Börgermoor i Emsland. 
Da han ble løslatt 12. oktober 1933 fikk han pålegg om ikke å vende tilbake til Essen. Han dro da til Berlin.
Ved siden av sin politiske virksomhet var han med på å grunnlegge Berliner Winterhilfe første 1930.
Mærradalen

Mærradalen er et trangt dalsøkk vest i Oslo. Navnet brukes spesielt om strekningen på 2 km mellom Ullernchausseen og Sørkedalsveien, og ligger dermed både i Bydel Ullern og Bydel Vestre Aker. På tross av liten bredde er dalen er svært tydelig i terrenget; den følger en forkastningslinje i jordskorpen øst for Ullernåsen, og er lett å se på kart og luftfoto. Dalen fungerer som grenser på mange måter, tidligere mellom Ullern-gårdene og Huseby-gårdene, i dag mellom strøkene Ullern, Ullernåsen og Røa i vest, og Montebello og Huseby-området med Huseby leir i øst.
Skogbeltet og turveiene i Mærradalen er tilknyttet friluftsområdet Husebyskogen øst for dalen.
Mærradalsbekken går gjennom bunnen av dalen, og fører til betydelig biologisk mangfold som anses som viktig for nasjonal bevaring. Her nede finnes urskog i bokstavelig forstand, skog som har fått utvikle seg tilnærmet uberørt av menneskelig påvirkning. En rekke rødlistede, truede arter, blant dem flere sjeldne sopparter finnes her, og dyrelivet er ellers rikt. Gråorheggeskogen i dalen har for eksempel en tetthet av fugl på høyde med tropiske regnskoger (3000 par per kvadratkilometer).
Danmarks regioner

De fem regioner som pr. 1. januar 2007 erstattet Danmarks 13 amt er et ledd i regjeringens og Dansk Folkepartis avtale om strukturreform, som ble inngått i juni 2004. De gamle amtene og de overgripende samarbeidene mellom amtene i hovedstadsområdet ble avløst av større regionsnivåer, kombinert med kommunesammenslåinger over hele landet.
Halden Electric

Halden Electric er en norsk musikkgruppe fra Halden. Anders Svendsen er gruppas låtskriver og musiker. Gruppa har gitt albumene Grace Under Pressure og Dignity. Gruppa har fått sitt navn fra en fyrstikkfabrikk i Halden inntil 1922. Fabrikken brant ironisk nok ned til grunnen og flyttet til Bryn i Oslo et par hundre meter fra hvor Anders Svendsen, Halden Electric og Home On The Range studio holder til i dag.